መልካም አስተዳደርን የችሮታ ጉዳይ አድርጎ መመልከት ኮሚሽኑ የገጠመው ችግር እንደሆነ ተገለጸ
ባለፉት ሦስት ወራት የኢትዮጵያ ሰብዓዊ መብት ኮሚሽንና የኢትዮጵያ ዕንባ ጠባቂ ተቋም በመልካም አስተዳደር ጉዳይ በጋራ መሥራት ከጀመሩ በኋላ ባደረጉት ግምገማ፣ የተወሰኑ መሥሪያ ቤቶች መልካም አስተዳደርን እንደ ችሮታ መመልከታቸው መሠረታዊ ችግር ሆኖ እንዳገኙት አስታወቁ፡፡የኢትዮጵያ ሰብዓዊ መብት ኮሚሽን ዋና ኮሚሽነር ዶ/ር አዲሱ ገብረ እግዚአብሔር ይህን ያስታወቁት፣ የኮሚሽኑና የዕንባ ጠባቂ ተቋም የዘጠኝ ወራት የሥራ አፈጻጸም ሪፖርትን አስመልክቶ ከሕዝብ ክንፍ አካላት ጋር ማክሰኞ ሚያዚያ 11 ቀን 2008 ዓ.ም. በግሎባል ሆቴል በተደረገ የውይይት መድረክ ወቅት ነው፡፡ዕቅዱን ከሕዝብ ክንፍ ጋር ተወያይተው ማፅደቃቸውን ያስታወሱት ዶ/ር አዲሱ፣ ‹‹ወደ ተግባር ስንገባ ዋና ዋና መሠረታዊ ችግሮች ናቸው ብለን የለየናቸውና የገጠሙን ችግሮች ከአመለካከት ጋር የተያያዙ ናቸው፡፡ በተለይ ሴክተር መሥሪያ ቤቶች የሚሰጡትን አገልግሎት የችሮታ ጉዳይ አድርገው ይወስዱታል፤›› በማለት ገልጸዋል፡፡አገልግሎትን ወደ ሕዝብ ከማድረስ አንፃር ወጣ ገባ የሆነ ነገር እየታየ በመሆኑ የግንዛቤ ማስፋፋት ሥራ ላይ ማተኮራቸውንም ዶ/ር አዲሱ አመልክተዋል፡፡በአገሪቱ የተለያዩ ሥፍራዎች ተፈጥሮ የነበረውን አለመረጋጋት አስመልክቶ ኮሚሽኑ ያከናወነው ምርመራና ውጤት ምን ይመስላል በማለት ለቀረበው ጥያቄ ሲመልሱ፣ ‹‹በአብዛኛው እነዚህ ግጭቶች በተነሱባቸው አካባቢዎች የምርመራና የክትትል ሥራ አከናውነናል፡፡ ስለሆነም በቅርቡ በሕዝብ ተወካዮች ምክር ቤት ውጤቱን እናቀርባለን፤›› ብለዋል፡፡ ዝርዝር ሪፖርቱ ለምክር ቤቱ ከመቅረቡ በፊት ውጤቱን መግለጽ የአሠራር ሥርዓት ያፋልሳል በሚል ከመግለጽ ተቆጥበዋል፡፡መልካም አስተዳደርን ለማስፈን ከሒደቱ ይልቅ ውጤቱ ላይ ማተኮር እንደሚገባ የገለጹት ዶ/ር አዲሱ፣ ተቋማቱም መፍትሔ ላይ አትኩሮት አድርገው እየሠሩ እንደሆነ ገልጸዋል፡፡‹‹ሕዝብ እየጠየቀ ያለው ተጨባጭ ለውጥ ነው፡፡ የውኃ ችግር ሊሆን ይችላል፡፡ የአገልግሎት አሰጣጥ ችግር ሊሆን ይችላል፡፡ ይህንን አገልግሎት በተመለከተ የሚነሱት ጥያቄዎች በትክክል መልስ እያገኙ ነው ወይ ለሚለው ጥያቄና ሕዝቡ ምን መልስ አገኘ የሚለው ላይ አተኩረን እንሠራለን፤›› ሲሉም አክለዋል፡፡ሁለቱ ተቋማት ታኅሳስ 22 ቀን 2008 ዓ.ም. በሒልተን ሆቴል በተካሄደ የምክክር መድረክ ላይ መልካም አስተዳደርን በተመለከተ በጋራ ለመሥራት መወሰናቸውን መዘገባችን ይታወሳል፡፡በዕለቱም የመልካም አስተዳደር ዕቅድን ከማስፈጸም አንፃር የመልካም አስተዳደር ሁኔታዎች ግምገማ፣ በዕቅዱ መነሻዎች፣ በዕቅዱ ዓላማ ላይና በዕቅዱ ግቦች ላይ ውይይት መካሄዱ የሚታወስ ነው፡፡ 